recursal/SuperWikiNEXT-32B huggingface dataset:
**Riečka** je potok na hornej Orave, na území okresu Námestovo. Je to ľavostranný prítok Veselianky, meria 4,7 km a je tokom V. rádu. 

Preteká geomorfologickým celkom Podbeskydská vrchovina, kde aj pramení juhovýchodne od kóty 942,8 m v nadmorskej výške približne 850 m n. m. Od prameňa tečie najprv juhojuhovýchodným smerom, priberá krátky prítok zľava spod Brestovky (859,4 m n. m.) a sprava spod Spálenej (887 m n. m.). Potom sa stáča juhozápadným smerom a postupne priberá: pravostranný prítok z východného svahu Výsypkovej (929,5 m n. m.), ľavostranný prítok zo západného svahu Belkovky (922,8 m n. m.), pravostranný prítok zo severného svahu Pálenice (860,1 m n. m.) a opäť ľavostranný prítok z južného svahu Belkovky. Napokon ešte priberá krátky prítok zľava zo západného svahu Slepčianky (925,1 m n. m.) a severne od obce Oravská Jasenica ústi v nadmorskej výške cca 658 m n. m. do Veselianky.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2022-03-07]. Dostupné online.
2. ↑   *Mapový portál HIKING.SK* [online]. Denník N, [cit. 2022-03-07]. Dostupné online.

  


| * z
* d
* u
Vodné toky v povodí Veselianky |
| --- |
| *Veselianka* → *Biela Orava* → *Orava* → *Váh* → *Dunaj* |
| 
* Balcerčíkov potok
* Grebáčovský potok
* Hlboký potok
* Hraničný Kriváň
* Javorový potok
* Lopatov
* Magura
* Magurský Mútnik
* Malý potok
* Mrazový potok
* Mútnik (prítok Veselianky)
* Olexovka
* Pasečný jarok
* Poperačský potok
* Potok
* Rakovec
* Randová
* Rejdugovský potok
* Riečka
* Straniansky potok
* Vahanovský potok
* Vajdovský potok
* **Veselianka**
* Zimný potok

 |
**Stavný potok** je potok na hornej Orave, na rozhraní okresov Námestovo a Tvrdošín. Je to pôvodne pravostranný prítok Bielej Oravy, meria 3,6 km a je tokom IV. rádu. Po vybudovaní vodnej nádrže Orava ústi do nej.

Prameň
------

Potok pramení v Oravskej Magure, v podcelku Budín, na severovýchodnom svahu Magurky (1 107,2 m n. m.) v nadmorskej výške cca 950 m n. m.

Opis toku
---------

Od prameňa tečie najprv smerom na sever, zľava priberá prítok zo severného svahu Magurky a stáča sa viac-menej východným smerom. Preteká Volarčiskou dolinou, zľava priberá prítok z južného svahu Starej hory (946,5 m n. m.), sprava dva prítoky zo severovýchodných svahov Ostrého vrchu (990,7 m n. m.) a vstupuje do Oravskej kotliny. Preteká chatovou osadou, stáča sa na severovýchod a tečie popri rekreačnej oblasti Prístav. Na jej okraji ústi v nadmorskej výške 601 m n. m. do Oravskej priehrady.

| * z
* d
* u
Vodné toky v medzipovodí Oravskej priehrady |
| --- |
| 
* **Biela Orava**
* Bližšia mláka (Poľsko)
* Bližší Murgas (Poľsko)
* Bobrovec
* Bobrovský Kriváň (Poľsko)
* Brezový potok
* Červený potok
* **Čierna Orava**
* Črchľa
* Grúňový potok
* Hraničný Kriváň
* Hrubášov potok
* Chotársky potok
* Chyžník (I)
* Chyžník (II) (Poľsko)
* Jelení potok
* **Jelešňa**
* Jurčová
* Klinec
* Kripovka (Poľsko)
* Krivánik (Poľsko)
* Kriváň
* Krivina
* Kubošovský potok
* **Lipnica** (Poľsko)
* Malý Chyžník
* Maximov potok
* Michalovka
* Mlynský potok
* Murgas (Poľsko)
* Pálenica
* Pasecký potok
* **Polhoranka**
* Poľančík (Poľsko)
* Poľanový Kriváň
* Skalčaník
* Stančová
* Stavný potok
* Stepkovský potok
* Uhlisko
* Vavrečanka
* Vzdialenejšia mláka (Poľsko)
* Vzdialenejší Murgas (Poľsko)
* Zadný Kriváň
* Žiarový Kriváň

 |
***Šakalí léta*** je česká muzikálová komédia Jana Hřebejka z roku 1993. Odohráva sa v Prahe v roku 1959 v okolí dejvického hotela Internacional.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Do pokojného malomestského života nečakane zasiahne „muž odnikadiaľ", mladý chuligán Bejby, ktorý svojim výstredným oblečením, gitarou a vášňou pre rock'n'roll rozbúri stojaté vody nielen chlapčenského sveta, ale aj sveta dospelých, snažiacich sa nemyslieť na neľahkú dobu, v ktorej musia žiť. Bejby svojím príchodom zasiahne do života čašníckeho pomocníka Edyho Drábka, okrskára Prokopa a jeho syna, prezývaného Kšanda, a svojím spôsobom aj do života barovej speváčky Milady a jej manžela, arogantného eštebáka Přemka. 

 Opis zápletky alebo rozuzlenia príbehu sa tu končí.

Externé odkazy
--------------

* *Šakalí léta* v Česko-Slovenskej filmovej databáze
* *Big Beat* v Internet Movie Database (po anglicky)

Zdroj
-----

*Tento článok je čiastočný alebo úplný preklad článku Šakalí léta na českej Wikipédii.*
| Automitrailleuse Renault 1915 |
| --- |
|  |
| **Základná charakteristika** |
| Posádka | 3 |
| Dĺžka |  |
| Šírka |  |
| Výška |  |
| Hmotnosť | 3 600−4 000 kg |
| **Pancierovanie a výzbroj** |
| Pancierovanie |  |
| Hlavná zbraň | 37 mm kanón alebo 6,5 mm guľomet, neskôr 13,2 mm guľomet Hotchkiss |
| Sekundárne zbrane | - |
| **Pohon a pohyb** |
| Pohon |  |
| Odpruženie |  |
| Max. rýchlosť | 40 km/h |
| Pomer výkon/hmotnosť |  |
| Dojazd |  |
| Priechodnosť |  |

**Automitrailleuse Renault 1915** bol obrnený automobil, navrhnutý firmou Renault v roku 1915. Konštrukčný základ mal rovnaký ako Autocanone Renault 47 mm (nákladný dvojnápravový automobil Renault), no na korbu boli nainštalované vysoké pancierované bočnice a výzbroj tvoril na otočnej plošine umiestnený guľomet kalibru 6,5 mm alebo kanón kalibru 37 mm. Bolo vyrobených zhruba 100 kusov, ktoré boli nasadené do bojov 1. svetovej vojny. Mnoho ich zostalo v službe i v medzivojnovom období a časť z nich bola následne prezbrojená guľometom Hotchkiss kalibru 13,2 mm.

Zdroje
------

* Pejčoch Ivo: *Obrněná technika 13 - První světová válka*, vydavateľ Svět křídel, Cheb, 2014. ISBN 978-80-87567-45-6
* Automitrailleuse Renault Mle 1915 Archivované 2017-04-25 na Wayback Machine (rusky)
Talianska hra po 3 ťahoch oboch hráčov
**Talianska hra** je jedno z najstarších otvorení v šachu. Pomenovanie nesie po talianskych majstroch, ktorí ho ako prví analyzovali už v 16. storočí. Toto otvorenie vzniká po ťahoch (zápis v algebraickej notácii):

1. e4 e5
2. Jf3 Jc6
3. Sc4 Sc5

Myšlienka talianskej hry je pomerne jednoduchá - strelci oboch strán pôsobia na body f2 a f7, ktoré sa ľahko môžu stať predmetom útoku. Biely v tomto otvorení často prechádza do útoku jazdcom, kedy jazdec z poľa g5 pôsobí na pole f7 čím zdvojnásobuje svoj útok. Čierny má podobne vyhliadky pre svoj útok ako biely a celkovo toto otvorenie patrí medzi najvyrovnanejšie a najkorektnejšie otvorenia pre obe strany. Šachová teória tohto otvorenia je na veľmi vysokej úrovni, niektoré varianty sú prebádané až do 20. ťahu. Z uvedených dôvodov je Talianska hra spolu so Španielskou hrou veľmi vhodná pre úplných začiatočníkov, no z rovnakých dôvodov sa len zriedka vyskytuje na najvyššej úrovni. Toto otvorenie patrí medzi otvorené hry.

Hra po štvrtom ťahu
-------------------

V tejto pozícii biely väčšinou pokračuje prirodzeným ťahom 4. Jc3, na čo čierny odpovedá ťahom 4. ... Jf6. Biely má na výber niekoľko dobrých ťahov, môže pokračovať prirodzeným ťahom 5. d3 čím vytvára svojmu čiernopoľnemu strelcovi možnosť zapojiť sa v budúcnosti do hry. Čierny môže pokračovať 5. ... Sb4. Ak by sa teraz biely rozhodol pre malú rošádu, čierny by v nasledujúcom ťahu mohol zobrať bielemu jazdca na c3 a po výmene by vznikla pozícia, v ktorej by síce biely mal dvojpešiaka, ale bol by oproti čiernemu ďalej vo vývine. Hra je ďalej vyrovnaná a obe strany majú možnosti na zvrat hry vo svoj prospech.

Evansov gambit
--------------

*Bližšie informácie v hlavnom článku: Evansov gambit*
Evansov gambit vzniká ak biely v štvrtom ťahu zahrá 4. b4! a čierny túto obetu príjme ťahom 4. ... Sxb4. Pre čierneho je najlepšia odpoveď tento gambit prijať, no musí poznať teóriu, pretože ide o korektný a silný gambit a ak biely hrá správne, môže ľahko získať prevahu.

Referencie
----------

1. 1 2 3
2. ↑   *Talianska hra* [online]. sach.7x.cz, [cit. 2019-06-02]. Dostupné online.

Pozri aj
--------

* Otvorená hra
* Španielska hra


|  |  |
| --- | --- |
| Portal | Šachový portál |
**Matthias Settele** (\* 10. október 1966, Rakúsko) je rakúsky televízny manažér, novinár, prednášateľ, spisovateľ a od roku 2013 je aj generálnym riaditeľom slovenskej televíznej stanice TV Markíza.

Životopis
---------

Matthias Settele študoval nemeckú literatúru a históriu na Viedenskej univerzite. Svoju kariéru začal v roku 1991 ako miestny rozhlasový a televízny novinár. Potom pracoval v rakúskej verejnoprávnej televíznej stanice ORF vo Viedni. Prednášal na vysokých školách vo Viedni a v Kolíne nad Rýnom a vydal tri knihy.

Settele je od septembra 2013 generálnym riaditeľom TV Markíza. Pred nástupom do spoločnosti CME bol generálnym riaditeľom spoločnosti Turner Nordic a Baltic a senior konzultant pre verejnoprávnu televíznu stanicu ORF v Rakúsku. Predtým, v roku 2007 založil firmu SetTele Entertainment, v ktorej pôsobil ako poradca tvorby televízneho programu a poradca v oblasti produkcie, ktorý podporoval medzinárodné televízne skupiny vrátane skupiny RTL, MTG/Viasat a Turner Broadcasting International, ako aj televíznych staníc, produkčných domov a univerzít v Európe. Pred poradenstvom od roku 1999 pracoval Settele ako Senior Vice President (SVP) obchodných záležitostí RTL v Nemecku.

Za jeho pôsobenia TV Markíza ukončila bezplatné šírenie svojich kanálov v roku 2016.

Diela
-----

* *Der Protokollstil des Albert Drach: Recht, Gerechtigkeit, Sprache, Literatur* (1992)
* *Denkmal: Wiener Stadtgeschichten : vom Walzerkönig bis zur Spinnerin am Kreuz* (1996)
* *Wiener Denkmäler - Wiener Stadtgeschichten - vom Walzerkönig bis zur Spinnerin am Kreuz. Das Buch zur Fernsehserie.* (1999)

Referencie
----------

1. ↑   *Matthias Settele bol vymenovaný za generálneho riaditeľa TV Markíza* [online]. TV Markíza, 25. september 2013, [cit. 2019-07-11]. Dostupné online. Archivované 2019-07-11 z originálu.
2. ↑   *Matthias Settele on LinkedIn* [online]. [Cit. 2019-07-12]. Dostupné online.

Zdroj
-----

* Matthias Settele na stránke spoločnosti Central European Media Enterprises

Autoritné údaje: * GND: 115639535
* ISNI: 0000 0001 0975 6451
* LCCN: nr93038745
* NK ČR: mzk2012734205
* VIAF: 57349034
* WorldCat: lccn-nr93038745
**Leitrim** (ír. (Contae) Liatroma, angl. (County) Leitrim) je grófstvo na severozápade Írska v provincii Connacht. Podľa sčítania uskutočneného v roku 2011 má grófstvo 31 798 obyvateľov. Počet obyvateľov dosiahol svoj vrchol v roku 1841, keď v grófstve Leitrim žilo 155 297 obyvateľov, približne päťnásobok dnešného počtu. Sídlom grófstva je mesto Carrick-on-Shannon.

Počtom obyvateľov a rozlohou je najmenším z piatich grófstiev provincie Connacht.

Geografia
---------

Grófstvo Leitrim leží na severozápadnom pobreží Írska, dĺžka pobrežia dosahuje len 4 km. Je omývané vodami Donegalského zálivu, ktorý je súčasťou Atlantického oceánu. Podnebie grófstva je vďaka Atlantiku a Golfskému prúdu extrémne oceánske, s malými teplotnými rozdielmi medzi zimou a letom. Grófstvom preteká najväčšia írska rieka Shannon.

Leitrim susedí so štyrmi írskymi grófstvami a jedným severoírskym: s grófstvom Donegal na severe, s grófstvom Fermanagh na severovýchode (je to zároveň hranica so Spojeným kráľovstvom), s grófstvom Cavan na východe, s grófstvom Longford na juhu, s grófstvom Roscommon na juhozápade a s grófstvom Sligo na západe.

Írčina
------

Podľa sčítania 2011 z populácie staršej ako 3 roky (30 352 ľudí) ovládalo írčinu 41,7 % (12 644 obyvateľov). Necelá tretina z nich (29,9 % – 3 780) írčinu používa iba v školstve, kde je vyučovanie írčiny povinné.

Referencie
----------

1. 1 2 3 4   *County Leitrim* [online]. Central Statistics Office, 2011. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Leitrim (grófstvo)**

Externé odkazy
--------------

* Štatistiky o počte obyvateľov grófstva a jeho sídel (po anglicky)

Zdroj
-----

*Tento článok je čiastočný alebo úplný preklad článku County Leitrim na anglickej Wikipédii.*

  


| * z
* d
* u
Administratívne členenie Írska Vlajka Írska |
| --- |
| Provincie | 
* Connacht
* Leinster
* Munster
* Ulster

 | Mapa írskych grófstiev |
| Tradičné grófstva | 
* Antrim¹
* Armagh¹
* Carlow
* Cavan
* Clare
* Cork
* Down¹
* Donegal
* Dublin
* Fermanagh¹
* Galway
* Kerry
* Kildare
* Kilkenny
* Laois
* Leitrim
* Limerick
* Londonderry¹
* Longford
* Louth
* Mayo
* Meath
* Monaghan
* Offally
* Roscommon
* Sligo
* Tipperary
* Tyrone¹
* Waterford
* Westmeath
* Wexford
* Wicklow

 |
| Súčasné grófstva | 
* Carlow
* Cavan
* Clare
* Cork
* Cork City
* Donegal
* Dublin (Dublin City; Dún Laoghaire-Rathdown; Fingal; South Dublin)
* Galway
* Galway City
* Kerry
* Kildare
* Kilkenny
* Laois
* Leitrim
* Limerick
* Longford
* Louth
* Mayo
* Meath
* Monaghan
* Offaly
* Roscommon
* Sligo
* Tipperary
* Waterford
* Westmeath
* Wexford
* Wicklow

 |
| *¹ V dnešnom Severnom Írsku už grófstva neslúžia ako administratívne jednotky, nahradili ich okresy (districts).* |
Súradnice: 19°45′00″J 175°04′00″Z﻿ / ﻿19,75000°J 175,06667°Z﻿ / -19.75000; -175.06667

**Tofua** je ostrov vulkanického pôvodu, nachádzajúci sa v Pacifiku, v centrálnej časti súostrovia Tonga. Jeho rozmery sú 5 × 6 km, najvyšší bod je 515 m nad hladinou mora. Na ostrove žije trvalo približne 50 ľudí.

Ostrov objavil kapitán James Cook v roku 1774, no prvým európanom, ktorý vstúpil na pôdu ostrova, bol William Bligh, bývalý kapitán na Bounty, ktorý sa na ostrove vylodil v roku 1789 spolu s 18 vernými námorníkmi potom, ako boli vysadení do člna vzbúrencami z Bounty.

Geologická stavba
-----------------

Prakticky celý ostrov je tvorený kalderou s jazierkom na jej dne a troma postkalderovými dómami v severnej časti kalderového dna, z ktorých dóm *Lofia* bol centrom aktivity v minulosti a v súčasnosti sa v jeho kráteri nachádzajú aktívne fumaroly. V horninovom zložení ostrova prevládajú bazaltické andezity až dacity so zvýšeným obsahom pyroxénov z predkalderového štádia vulkanizmu. Postkalderové štádium predstavujú andezitové lávové prúdy.

Externé odkazy
--------------

* www.volcano.si.edu Archivované 2011-08-06 na Wayback Machine - ostrov Tofua na Global Volcanism Program (po anglicky)
PhDr. **Július Alapy** (maď. *Alapy Gyula*; \* 20. október 1872, Komárno – † 20. január 1936, Komárno) bol uhorský archivár, historik a verejný činiteľ v období medzivojnového Česko-Slovenska.

Životopis
---------

Strednú školu absolvoval v Komárne a v Ostrihome. Vysokoškolské štúdium absolvoval v Budapešti, kde získal doktorát z humanitných vied. Od roku 1898 žil opäť v Komárne a 21 rokov vykonával vedeckú prácu ako tajomník muzeálneho spolku a hlavný archivár župy. Publikoval množstvo historických a archeologických prác, čiastočne samostatne a čiastočne vo vedeckých časopisoch. Počas I. svetovej vojny organizoval benefičné akcie vo vtedajšom komárňanskom okrese.

Po vzniku Česko-Slovenska zasvätil svoj život literatúre a veľký úspech dosiahol početnými archeologickými a historickými prácami. Odvtedy pôsobil aj vo veci maďarskej menšiny ako publicista a stal sa jedným z významných predstaviteľov maďarskej komunity. Bol členom Krajinskej kresťansko-socialistickej strany. Spolu s Viktorom Palkovicsom, poslancom Národného zhromaždenia, vytvoril Katolícky veľký výbor, ktorý ho zvolil za svojho generálneho tajomníka. V krajinských voľbách v roku 1928 bol zvolený za člena Krajinského zastupiteľstva. Mandát obhájil aj po voľbách v roku 1935. Zomrel po ťažkej chorobe 20. januára 1936. V Krajinskom zastupiteľstve Júliusa Alapyho nahradil Dionýz Gürtler.

Ako riaditeľ župného archívu a múzea vyťažil z ich zbierok mnoho cenného materiálu pre veľký počet vlastivedných podujatí týkajúcich sa histórie Komárna, jeho okolia i celého Žitného ostrova. Z týchto štúdii tiež vznikla kniha *Rybárstvo Žitného ostrova*. Tiež začal vydávať vedeckú revue „*Nemzeti Kultúra*", v ktorej zhromaždil mnoho vlastivedných pracovníkov, ktorých niektoré príspevky mali vzťah aj k slovenským dejinám.

Referencie
----------

1. ↑   *Alapy Gyula* [online]. www.sziakomarom.sk, [cit. 2023-09-08]. Dostupné online.
2. ↑   Meghalt Alapy Gyula. *[Magyar Hirlap]* (Praha), 1936-01-21, roč. XV, čís. 16, s. 3.
3. ↑   Člen zemského zastupiteľstva slov. dr. Alapy zomrel. *Slovenský denník*, 1936-01-21, roč. XIX, čís. 16, s. 2.

Iné projekty
------------

Commons
* Spolupracuj na Commons Commons ponúka multimediálne súbory na tému **Július Alapy**
Slovenskí Lemkovia (Rusíni) a poľskí Lemkovia (Mokre-Sanok) 2007
Lemkovský kostolík v poľských Beskydách
Mapa
**Lemkovia** (rusín. Лемкы) sú východoslovanské etnikum, žijúci na západnej Ukrajine (Ľvovská a Zakarpatská oblasť), v juhovýchodnom Poľsku a v Prešovskom kraji na Slovensku (väčšina). Slovo „Lemkovia" vzniklo v 19. storočí („lem" v miestnom dialekte znamená „len", „ale"), ale samotní Lemkovia označovali sami seba za „ruský národ", Rusínov, „Rusnákov". V roku 1947 bola väčšina poľských Lemkov vysídlená do západného Poľska v rámci operácie Visla, návrat v rokoch 1957 – 1958 bol povolený len nepatrnej časti. Časť Lemkov sa hlási k ukrajinskej národnosti, časť k rusínskej. Na základe lemkovských dialektov poľských Beskýd bol kodifikovaný poľský variant rusínčiny a na základe lemkovských dialektov na Slovensku bol v roku 1995 kodifikovaný slovenský variant rusínčiny.

Pozri aj
--------

* Rusíni
* Bojkovia
* Huculi

Odkazy
------

* Stowarzyszenie Łemków
* Zjednoczenie Łemków
* Lemko.org
Súradnice: 50°03′43″S 14°23′13″V﻿ / ﻿50,06194°S 14,38694°V﻿ / 50.06194; 14.38694

Kostol svätého Filipa a Jakuba
Hrobky
**Smíchovský cintorín Malvazinky** leží pri západnom okraji pražskej štvrti Smíchov, v oblasti bývalých viníc a dnešnej štvrti Malvazinky, tesne pri hranici Radlíc. Svojou rozlohou (7,58 ha) i počtom pochovaných (54468) patrí medzi najväčšie cintoríny v Prahe. Založený bol v roku 1876 podľa návrhu Antonína Viktora Barvitia v miestach, kde sa nachádzali hospodárske usadlosti Malostranského mešťana Tomáša Malvazyho. Dominantou cintorína je neorománsky kostol sv. Filipa a Jakuba postavený v rokoch 1894 až 1896, ktorý je dnes kultúrnou pamiatkou.

Na cintoríne je pochovaných tiež niekoľko významných československých i českých osobností.

Opis cintorína
--------------

Na cintoríne sa nachádza 8420 hrobov a ďalších 680 urnových hrobov. Vedľa toho je v areáli cintorína ešte 12 kaplnkových hrobiek. K rozptylu slúžia dve rozptylové lúčky.

### Osobnosti

* Prezident Antonín Novotný
* Spisovatelia Jakub Arbes, Ondřej Sekora, Ladislav Klíma, Egon Bondy, Hermann Ungar alebo Jiří Karásek ze Lvovic
* Divadelný režisér Petr Lébl
* Herec Ferenc Futurista
* Lekár Jan Janský
* Futbalista František Veselý
* Kňaz Jan Pauly
* Hudobník zo skupiny The Plastic People of the Universe Milan Hlavsa
* Spevák Karel Gott

Odraz v kultúre
---------------

Dvaja bývalí zamestnanci cintorína – Jakub Sejkora a Josef Jeřábek – založili hudobné zoskupenie Plače mačka a debutový album tejto skupiny sa volalo Malvazinky a obsahovalo tiež piesne inšpirované týmto cintorínom.

Referencie
----------

1. 1 2 3   *Správa pražských hřbitovů: Hřbitov Malvazinky* [online]. [Cit. 2013-12-09]. Dostupné online. Archivované 2010-09-07 z originálu.
2. ↑  Podívejte se na hřbitov na Malvazinkách

Iné projekty
------------

Commons
* Spolupracuj na Commons Commons ponúka multimediálne súbory na tému **Cintorín Malvazinky**

Literatúra
----------

* BRONCOVÁ, Dagmar. Kniha o Praze 5. Praha : Milpo, 1996. 205 s. ISBN 80-901749-6-5.

Externé odkazy
--------------

* Obnova cintorína Malvazinky Archivované 2010-09-07 na Wayback Machine

Zdroj
-----

* *Tento článok je čiastočný alebo úplný preklad článku Hřbitov Malvazinky na českej Wikipédii.*
**Alternatiwe** je slovenská punk-rock/metalová kapela pochádzajúca z Košíc.

Zoskupenie funguje daným názvom od roku 2006. Kapela má na konte cez 150 koncertov predovšetkým na Slovensku a v Česku. Medzi významné úspechy patrí účinkovanie na festivale Hodokvas 2008, ktorý v tých časoch spolu s festivalom Bažant Pohoda patril k dvom najväčším slovenským festivalom, ďalej kapela niekoľkokrát predskakovala zvučným menám punkovej scény ako Slobodná Európa, Konflikt či Horkýže Slíže. Alternatiwe majú za sebou niekoľko turné, zatiaľ posledné prebehlo na jar v roku 2013 spolu s kapelou Rock Reunion pod názvom "Rock do tvojho mesta tour 2013". Kapela má 1 videoklip ku skladbe *Rozdielne svety*, na prelome rokov 2014/15 sa bude natáčať ďalší.

Diskografia
-----------

Kapela má momentálne na konte dva štúdiové albumy a jedno EP: 

* 2009 - *Zostáva nejaký čas?*
* 2011 - *Stratené vedomie* (EP)
* 2014 - *Prebratie do sna*
* 2021 - Brehy nových dní

Zloženie skupiny
----------------

### Bývalí členovia

* Ľubomír Terifaj - gitara, vokály
* Matúš Boňko - gitara, spev
* Štefan Lukáč - gitara, spev
* Martin Mičko - gitara, vokály
* Tomáš Nemčík - spev, basová gitara

### Súčasná zostava

* Martin Kubačka - spev, gitara
* Richard Andruch - spev, basová gitara
* Jaroslav Herbert - gitara
* Michal Kubačka - bicie

Externé odkazy
--------------

* Facebook profil kapely
* Youtube kanál kapely
* Bandzone profil kapely
**Policajná brutalita** je neprimerané, neopodstatnené alebo protizákonné použitie sily policajtom pri výkone povolania voči jednotlivcovi alebo viacerým osobám. Presné zadefinovanie tohto pojmu je problematické. Americký kriminológ Kenneth Peak uvádza, že občania za policajnú brutalitu pokladajú ako akty fyzického násilia, tak aj verbálne násilie (napr. rasistické verbálne útoky), pričom niektorí sa cítia brutalizovaní už samotnou prítomnosťou policajtov, ktorí pre nich predstavujú establišment (vládnucu vrstvu) a symbolizujú násilie vyvíjané na útlak iných. Americký kriminológ Kenneth Adams rozlišuje medzi použitím neprimeranej sily (*excessive force*) a policajnou brutalitou. Zatiaľ čo použitie neprimeranej sily môže byť len dôsledkom nesprávneho úsudku policajta, policajnú brutalitu charakterizuje prítomnosť krutého a surového zaobchádzania.

Policajti sú pri výkone svojho povolania zo zákona oprávnený použiť donucovacie prostriedky na prekonanie odporu zadržiavanej osoby, na odvrátenie útoku voči sebe alebo inej osobe alebo na zabránenie inému protiprávnemu konaniu. Policajti majú k dispozícii širokú škálu donucovacích prostriedkov – od hmatov, chvatov, úderov a kopov cez obušky, slzotvorné prostriedky, služobného psa až po použitie strelnej zbrane rôznej intenzity (úder, hrozba, varovný výstrel atď.). Platí, že výber donucovacieho prostriedku a intenzita jeho použitia musí byť zjavne primeraná nebezpečnosti útoku.

Policajná brutalita vo všeobecnosti predstavuje komplexný a zložitý spoločenský problém, ktorý je podmienený viacerými faktormi. Medzi najdôležitejšie príčiny sa spravidla pokladá pracovný stres spojený so sekundárnou, skupinovou socializáciou policajta, pričom určitú úlohu môžu zohrávať aj osobnostné črty policajta (napr. predsudky voči osobám inej farby pleti).

Pozri aj
--------

* policajná brutalita na Slovensku

Referencie
----------

1. ↑  HENRY, Vincent E. police brutality. In: Sullivan, Larry E. – Simonetti Rosen, Marie (eds). *Encyclopedia of law enforcement*. Vol. I. State and local. Thousand Oaks, CA : Sage Publications, 2005. ISBN 0-7619-2649-6, p. 222. [cit. 2020-07-06]
2. ↑  police brutality. In Hickey, Eric (ed.). *Encyclopedia of murder and violent crime*. Thousand Oaks, CA; London; New Delhi : SAGE Publications, 2003. ISBN 0-7619-2437-X, p. 359. [cit. 2020-07-06].
3. ↑  CRAWFORD, Charles. excessive force. In Greene, Jack R. (ed.). *The encyclopedia of police science*. Vol. 1. A – I. 3rd ed. New York, NY; London : Routledge, 2007. ISBN 0-415-97000-8, p. 483. [cit. 2020-07-06].
4. ↑  § 50 a nasl. zákona č. 171/1993 Z. z. o Policajnom zbore v znení neskorších predpisov [cit. 2020-07-06].
5. ↑  GREEN, Gary S. police brutality. In: Salinger, Lawrence M. (ed.). *Encyclopedia of white-collar & corporate crime*. Vol. 1. Thousand Oaks, CA; London; New Delhi : Sage Publications, 2005. ISBN 0-7619-3004-3. p. 617. [cit. 2020-07-06].
**Mädokýš** je literárny klub v Martine.

Základné informácie
-------------------

* **Začiatok činnosti**: september 2004 (korene činnosti siahajú do júna 1997)
* **Prezident klubu**: Mathej Thomka
* **Správna rada**: Jano Cíger z Mädokýša, Peter Piatko, Petra Lihanová
* **Počet členov**: 43
* **Vekové rozpätie členov**: 15 - 55 rokov
* '*Internetová stránka*:  Archivované 2010-07-22 na Wayback Machine

Činnosť
-------

### Oficiálna charakteristika

Mädokýš uskutočňuje literárne stretnutia, väčšie i malé tvorivé literárne dielne (Poézia na klátikoch, Poetická recitačná Kvôlňa, Prehryznime si medzičasom, Poézia pod jabloňou…), prezentácie klubu a tvorby našich členov, spoluorganizuje kultúrne akcie (Martinská literárna jar, Turčianske folklórne slávnosti), zúčastňuje sa na literárnych súťažiach, prezentuje sa na slovenských i medzinárodných literárnych stretnutiach (Bibliotéka v Bratislave, Jičínske poetické jaro, CHOPOJ Domažlice, Žilina - Literární festival, Verše v Bratislave, Literární vysočina), realizuje podujatia pre verejnosť, stretnutia s renomovanými autormi (Literárne pódium, Poézia v uliciach, Stretnutie turčianskych literátov), spolupracuje so slovenskými literárnymi klubmi (Trnavský literárny klub , Žiarelka Žiar nad Hronom , Silans Žilina, Múzolapka Nitra, Generácia Bratislava , Spišský literárny klub  Archivované 2006-08-27 na Wayback Machine, Fontána Dolný Kubín  , Liptovský Mikuláš - Klub mladých autorov, Poet Prievidza...)
Vyhlásili sme a vyhodnotili celoslovenskú literárnu súťaž Janko Hraško ešte žije... Rovnako aj rok 2005 ako Rok Jána Kostru a rok 2006 za Rok Jozefa Cígera Hronského.
Mädokýš vydáva vlastnú rovnomennú literárnu revue Mädokýš.

### Publikačná činnosť

Dotyky, Literárny týždenník, Regionžurnál, Nový Život Turca, Slovo, Tvorba T, Žiarelkoviny, Šuch, Slovenské národné noviny, Psí víno (ČR), LITER, v zborníkoch literárnych súťaží, na viacerých internetových stránkach, v zborníkoch Medzi štyrmi očami, Druhý vzdych a v katalógu Na východ od kraja   

### Edičná činnosť

* Časopis Mädokýš ročník 2004 - číslo 1 - 8 (*Ocenený v súťaži Miestne noviny 2004 v kategórii Časopis kultúrneho združenia čestným uznaním*)
* Časopis Mädokýš ročník 2005 - číslo 1 - 12
* Časopis Mädokýš ročník 2006 - číslo 1 - 9 (do septembra 2006)
* Kniha Janka Cígera - Tak píše Jano (*Bibliofilné vydanie knihy pri príležitosti narodenín čestného prezidenta.*)
* Kniha Ivetky Kloptovej - Yvet (*Rovná Kopa zbierok (60 kusov) najúspešnejšej poetky Mädokýša za rok 2005.*)

Externé odkazy
--------------

* Stránky klubu Archivované 2006-10-21 na Wayback Machine
**Heinrich Gross** bol rabín, historik, autor kníh a učebníc o židovskej histórii.

Narodil sa v 6. novembra 1835 v Senici (vtedy Szenicz v Uhorsku). Po ukončení štúdia na vroclavskom seminári pokračoval na univerzite v Halle. Jeho PhD práca o Gottfriedovi Wilhelmovi Leibnizovi získala univerzitnú cenu. Po ukončení doktorátu ho zamestnával barón Horace Günzburg v Paríži ako súkromného učiteľa. Počas dvojročného pôsobenie v meste využil prístup k Bibliothèque Nationale. Výsledkom práce bol základ neskoršej *Gallia Judaica*, diele o geografií a literárnej histórii Židov vo Francúzsku počas stredoveku. Dielo napokon vydané v roku 1897 sa stalo štandardnou učebnicou uvedenej histórie. V roku 1869 odišiel do Berlína kde spolupracoval s Leopoldom Zunzom, zakladateľom modernej vedy o židovskej kultúre a rituáloch. Obľúbil si a adoptoval Zunzove vedecké metódy. Od roku 1870 pôsobil ako rabín v Strzelci Opolskiem, o päť rokov neskôr v Augsburgu.

Okrem svojho najväčšieho diela *Gallia Judaica*, napísal ďalšie práce venujúce sa francúzskym Židom a ich literárnej tvorbe ako aj iným problematikám. Medzi dôležitejšie patria:

*Abraham ben David aus Posquières, ein Literarhistorischer Versuch* v „Monatsschrift", 1873-74 (*Avraham ben David z Posquières, literárno-historická esej*)
*Zur Geschichte der Juden in Arles* (*O histórii Židov v Arles*), 1878, 1879, 1880
*Eliezer ben Joel ha-Levi, ein Literarhistorischer Versuch* Eliezer ben Joel ha-Levi, literárno-historická esej 1885, 1886
*Jehudah Sir Leon aus Paris: Analekten*, (*Jehudah Sir Leon z Paríža: Dialógy*) v „Magazin", 1877, 1878
*Etude sur Simson ben Abraham de Sens*, (*Etuda o Simsonovi ben Abraham de Sens*) v „R. E. J." 1883.

Heinrich Gross je aj autorom *Lehrbuch der Israelitischen Religion für die Oberen Klassen der Mittelschulen* (*Učebnice izraelitského náboženstva pre vyššie triedy stredných škôl*).

Zdroj
-----

Tento článok vznikol prekladom anglickej verzie článku zo 6. februára 2011. Anglická verzia použila ako zdroj The Jewish Encyclopedia, ktorej práva autorské expirovali. Grossova stránka sa nachádza tu: [nefunkčný odkaz]

Autoritné údaje: * BnF: 16566102h
* GND: 120926350
* ISNI: 0000 0001 1873 887X
* LCCN: nb2011011163
* VIAF: 22984566
* WorldCat: lccn-nb2011011163
Súradnice: 24° 41′ j.š. 124° 47′ z.d.

Mapa Ducie
**Ducie** je malý koralový atolový ostrov v Tichom oceáne. Patrí medzi štyri Pitcairnove ostrovy, a je z nich najmenší. Nížiny na Ducie sú už zaplavené, takže z mora vystupujú len nové malé ostrovčeky. Najvyšší bod dosahuje len 3 m n. m.

Ducie sa pripojil k Pitcairnovým ostrovom v roku 1902, predtým patril Veľkej Británii. Leží asi 535 km od hlavného mesta Pitcarnových ostrovov – Adamstownu.

Dejiny
------

*Bližšie informácie v hlavnom článku: Dejiny Pitcairnových ostrovov*
Portugalský námorník Pedro Fernández de Quirós objavil ostrov Ducie 26. januára 1606 a pomenoval ho *La Encarnación*. Neskôr bol ostrov znovu objavený Britmi keď kapitán Edward Edwards, veliteľ lode *Pandora*, pátral po vzbúrencoch z lode Bounty. Ostrov Ducie je pomenovaný po barónovi Francisovi Ducie, kapitánovi britského Kráľovského námorníctva.

Externé odkazy
--------------

* Návšteva ostrova (apríl 1998) Archivované 2006-04-23 na Wayback Machine s fotografiami
* Mapa ostrova Ducie
* Expedícia z roku 2008 Archivované 2008-12-30 na Wayback Machine

Zdroj
-----

*Tento článok je čiastočný alebo úplný preklad článku Ducie na českej Wikipédii.*
**Račová** je potok na dolnej Orave, v severnej časti okresu Dolný Kubín. Je to pravostranný prítok Oravy, meria 5,7 km a je tokom IV. rádu. Na sútoku Oravy s Račovou leží Oravský Podzámok.

Prameň
------

Pramení v Oravskej Magure, v podcelku Budín, na severozápadnom svahu Javorovej (1 076 m n. m.) v nadmorskej výške cca 900 m n. m.

Opis toku
---------

Od prameňa tečie juhozápadným smerom, výrazne esovito sa stáča a z pravej strany priberá prítok z južného svahu Poľany (898,9 m n. m.). Potom vstupuje do Oravskej vrchoviny, zľava priberá prítok zo západného svahu Javorovej a z tej istej strany tiež krátky prítok spod Bobkova. Následne vyberá významný pravostranný prítok (1,8 km) z východného svahu Príslopu (1 032,1 m n. m.) s výrazným vejárov početných prítokov. Ďalej vytvára oblúk ohnutý na západ, z pravej strany priberá svoj najdlhší prítok (583,1 m n. m.; 2,4 km) prameniaci východne od kóty 1 159,6 m, vzápätí z tej istej strany krátky prítok prameniaci východne od kóty 830,8 m a pokračuje juhojuhovýchodným smerom. Na dolnom toku priberá postupne niekoľko prítokov: ľavostranný spod Uhliska, pravostranný spod kóty 759,2 m, opäť ľavostranný zo severozápadného svahu Drviska (733,2 m n. m.) a napokon krátky pravostranný prítok spod kóty 759,2 m. Potom preteká intravilánom obce Oravský Podzámok, podteká hradné bralo Oravského hradu na ľavom brehu a v blízkosti centra obce ústi v nadmorskej výške 502 m n. m. do Oravy.

Potok sprevádza štátnu cestu I/78 zo sedla Príslop (807,7 m n. m.) do Oravského Podzámku a na dolnom toku križuje cestu I/59.

Iné názvy
---------

* Racová
* horný tok: Dolu Bučinami

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2023-10-21]. Dostupné online.
2. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2023-10-21]. Dostupné online.
3. ↑   *Mapový portál HIKING.SK* [online]. Denník N, [cit. 2023-10-21]. Dostupné online.

| * z
* d
* u
Vodné toky v povodí **Oravy** (od Oravskej priehrady po Racibor) |
| --- |
| *Orava* → *Váh* → *Dunaj* |
| 
* Biely potôčik
* Blážik
* Cepková
* Čierna mláka
* Čršľa
* Dlžiansky Cickov
* Dolinky
* Dolu Brestovinami
* Dolu Ondrášovým
* Druhý potok
* Dubový potok
* Hanušov potok
* Hlboký potok (prítok Oravy)
* Hlboký potok (prítok Račovej)
* Hlboký potok (prítok Šarého grúňa)
* Hldočín
* Holica
* **Chlebnický potok**
* Klimková
* Kliník
* Krátky potok
* **Krivský potok**
* Kút
* Lukačíkov jarok
* Markov potok
* Martinov potok
* Medvedský potok
* Mlyncový potok
* **Oravica**
* Ostrý potok
* Podbielsky Cickov
* **Pribiš**
* Prvý potok
* Racibor
* Račová
* Ráztoka
* Skalický potok
* Slopový potok
* Stojkov potok
* **Studený potok**
* Suchý potok
* Šarý grúň
* Štefanovský potok
* Tmavý jarok
* Tretí potok
* Trní potok
* Turín
* Vápenný jarok
* Za hutou

 |
**Plasma Pool** je maďarská EBM hudobná skupina, založená v 1990 v Budapešti. Hudobná produkcia by sa dala charakterizovať ako ezoterické techno, prípadne gotický industriál.

Počiatky
--------

Skupina sa sformovala v Budapešti niekedy na prelome rokov 1989/1990. Prvotné zoskupenie tvorili hráč na elektronické bicie László Kuli a klávesista a pogramátor sekvencerov István Zilahy, ktorí pustili svoje nahrávky metalovému spevákovi Attilovi Csiharovi a neskôr ho prizvali k spolupráci.

Kapela začala pravidelnejšie vystupovať na rôznych akciách (TECHNO ART SHOW, VÍRUS) a v kluboch v Budapešti. Kombinácia elektronickej hudby so satanskou tematikou urobili z Plasma Pool kult darkwave scény, ale zoskupenie napríklad robilo aj hudobnú produkciu pre avantgardnú módnu prehliadku na budapeštianskej univerzite. Z tohto obdobia pochádzajú živé nahrávky vydané v rokoch 1992 a 1993.

Rozpad
------

Členovia skupiny však začali experimentovať s drogami (marihuana, speed), ktorým postupne viac prepadali. Situácia došla tak ďaleko, že bubeník predal pre drogy nástroje a klávesista István Zilahy sa zaplietol do obchodov s podsvetím. Kapela sa prakticky rozpadla po návšteve výpalníkov, ktorí si odniesli všetko vybavenie zo Zilahyho bytu.

Attila Csihar bol v ešte v roku 1991 kontaktovaný gitaristom Euronymousom z nórskeho black metalového zoskupenia Mayhem, ktorému sa páčil jeho štýl spevu a po samovražde speváka Mayhemu bol v 1993 prizvaný k nahrávaniu ich prvého albumu. Mayhem však krátko po nahratí LP taktiež ukončil svoju činnosť (dôvodom bola tentokrát vražda samotného Euronymousa iným členom skupiny Vargom Vikernesom).

Obnovenie
---------

Attila sa nakrátko stiahol zo scény, oženil sa a neskôr ho na spoluprácu oslovila talianska industrial black metalová kapela Aborym (podľa jeho slov to bola zaujímavá ponuka, pretože štýlom hudby sa pohybovali niekde medzi extrémnym metalom a elektronickou hudbou), s ktorou vystupoval niekoľko rokov a k projektu Plasma Pool sa už nevrátil.

Zvyšok skupiny sa postupne dostal zo šikmej plochy, z koncertných vystúpení s Csiharom bolo neskôr vydané CD *Drowning* a po nájdení nového vokalistu Gaba (výtvarníka a majiteľa tetovacieho štúdia zo Šoprone) sa začal pripravovať nový album, ktorý bol pod názvom *Ezoterror* vydaný v roku 2004. Nový spevák Gabo sa na ňom podieľal nielen hudobne, ale taktiež bol autorom grafiky na CD.

Členovia
--------

* Gabo – vokály
* István Zilahy – klávesy, programovanie
* László Kuli – bicie

### Bývalí členovia

* Attila Csihar – vokály (1990 – 1994)

Diskografia
-----------

* 1992 – Live 92
* 1993 – (1991 – 1993)
* 1996 – *I*
* 1997 – *Drowning*
* 2004 – *Ezoterror*

Externé odkazy
--------------

* www.plasmapool.hu Archivované 2011-06-02 na Wayback Machine – oficiálna stránka skupiny (po maďarsky)

Zdroj
-----

* attila-csihar.mysteria.cz Archivované 2021-01-19 na Wayback Machine – rozhovor s Attilom Csiharom
* www.plasmapool.hu Archivované 2011-06-02 na Wayback Machine – stránka skupiny
"**Americano**" je pieseň americkej speváčky a skladateľky Lady Gaga z jej druhého štúdiového albumu *Born This Way* (2011). Pieseň napísala Lady Gaga, Fernando Garibay, Paul Blair a Cheche Alara, zatiaľ čo výroba bola robené Gaga, Garibay a DJ White Shadow. Kombinuje mariachi, house a techno žánre s prvkami synthpopu, disco, a latinskej hudby. V textoch piesne sa hovorí o manželstve osôb rovnakého pohlavia.

O piesni
--------

Spoločné úsilie medzi Lady Gaga, Fernando Garibay, DJ White Shadow, Paul Blair, a Cheche Alara bolo ovplyvnené udalosťami týkajúcimi sa kontroverzného zákona California Proposition 8, ktorý definovala manželstvo ako zväzok medzi mužom a ženou, a tým zákazu a neplatnosti manželstva osôb rovnakého pohlavia v celom štáte, rovnako ako rastúceho boja mexických prisťahovalcov.

Recenzie
--------

Reakcie kritikov na "Americano" boli zmiešané, niektorí chválili hudobný štýl piesne a jej posolstvo o manželstve osôb rovnakého pohlavia, zatiaľ čo predovšetkým španielskym a mexickým hudobným kritikom sa nepáčilo použitie motívov ich národnej hudby. Niektorí pieseň prirovnávajú k speváčkinmu hitu "Alejandro" (2010). 

Pieseň "Americano" na Born This Way Ball.

Zdroj
-----

*Tento článok je čiastočný alebo úplný preklad článku Americano (song) na anglickej Wikipédii.*
**Detoxikácia** (anglicky: *Detox*) je jedenásta epizóda z prvej série seriálu Dr. House.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Na začiatku epizódy si 16-ročný Keith vyjde s priateľkou v aute svojho otca. Počas jazdy začne vykašľávať, čoho sa jeho prieteľka zľakne a nabúra. Lekári zistia, že sa mu rozkladajú červené krvinky. Cuddyová navrhne Houseovi, že nebude musieť mesiac slúžiť v ambulancii, keď sa vzdá na týždeň Vicodínu. House súhlasí. Všetky testy sú negatívne. Naraz Keith prestáva vidieť na jedno oko, pretože má zrazeninu na sietnici. Chase navrhne, že oko by mohli zachrániť tak, že z oka chirurgicky odoberú časť sklivca, čo by malo uvoľniť zrazeninu. Vďaka tomu Keith znovu vidí. Houseovi sa dostavili abstinenčné príznaky a nezvláda bolesť. Aby ju čiastočne utlmil, zlomí si ruku. Keith ovracia priateľku, ktorá za ním príde a následne mu skolabujú obličky. Tím prišiel na dve choroby, ktoré by to mohli spôsobovať a to buď lupus alebo hepatitída typu E. Následne začne i rektálne krvácať. Má halucinácie a volá July. Cameronová chce liečiť lupus, ale Housea zajíma July z Keithových halucinacií. Dozvie sa, že je to Keithova mačka, ktorá pred mesiacom zomrela. Keitha medzitým pripravujú na transplantaciu pečene. House potom pošle Foremana a Chasea, aby ju vykopali a priniesli. Mačku sám pitvá a zistí, že zomrela na akútnu otravu naftalínom. V mačke našiel termita, ktorý mal hniezdo v stenách Keithovej izbe. Musí rýchlo zastaviť transplantáciu, ktorá by Keitha zabila. Naftalín sa totiž uložil do tukových zásob a tým, že v nemocnici Keith zle je, tak sa začali tukové zásoby a v nich uložený naftalín uvoľňovať. Vbehne do operačnej sály a opľuje a okašle doktora i pacienta. Tým sa poruší sterilita a operácia nemôže pokračovať. Keithov rozzúrený otec dá Houseovi pesťou, aby mu potom House všetko vysvetlil. Ku konci epizódy sa House priznáva Wilsonovi, že je závislý, ale nijak ho to netrápi.

 Opis zápletky alebo rozuzlenia príbehu sa tu končí.

Diagnózy
--------

* **Zlé diagnózy:** hemolytická anémia, lupus, hepatitída typu E
* **Správna diagnóza:** Otrava naftalínom

Pozri aj
--------

* Naftalín
* Lupus
* Hepatitída
* Anémia

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Detoxikácia (House)** (po česky)

Externé odkazy
--------------

* DrHouse.cz - Absťák (po česky)
* HouseMD.serial4u.cz Archivované 2009-11-21 na Wayback Machine - 1x11 Detox

Zdroje
------

*Tento článok je čiastočný alebo úplný preklad článku Absťák (Dr. House) na českej Wikipédii.*

| * z
* d
* u
Dr. House |
| --- |
| Hlavní doktori | 
* Gregory House
* Lisa Cuddyová
* James Wilson

 |
| Bývalý tím | 
* Eric Foreman
* Allison Cameronová
* Robert Chase

 |
| Súčasný tím | 
* Eric Foreman
* Remy „Trinástka" Hadleyová
* Chris Taub
* Robert Chase

 |
| Vedľajšie postavy | 
* Lucas Douglas
* Stacy Warnerová
* Michael Tritter
* Edward Vogler
* Amber Volakis

 |
| Zoznam častí **·** Soundtrack **·** Kategória |
**Štyri mušketieri**  
Jacques Brugnon • Henri Cochet  
Jean Borotra • René Lacoste 
**Štyria mušketieri**, tiež **francúzski mušketieri** (franc. *Les Quatre Mousquetaires*) je označenie štyroch vtedy najlepších tenistov Francúzska, ktorí v druhej polovici 20. rokov 20. storočia vytvorili najslávnejšiu kapitolu francúzskeho tenisu, keď získali 20 Grand Slamov v dvojhre a 23 vo štvorhre. Pomenovanie vzniklo po najslávnejšom románe Alexandra Dumasa *Traja mušketieri*.

Vo Wimbledone v rokoch 1924 – 1929 boli vždy, až na jednu výnimku, vo finále dvaja francúzski hráči, v období 1927 – 1932 zvíťazili šesťkrát na US Open, v rovnakej dobe doviedli šesťkrát v rade daviscupové družstvo Francúzska k zisku šalátovej misy. V roku 1927 bol pohár pre víťaza mužskej dvojhry French Open pomenovaný na ich počesť *Coupe des Mousquetaires* (Pohár mušketierov).

Štvoricu mušketierov tvorili

* Jean Borotra (\* 1898 – † 1994)
* Jacques Brugnon (\* 1895 – † 1978)
* Henri Cochet (\* 1901 – † 1987)
* René Lacoste (\* 1904 – † 1996)

Všetci sa dožili vysokého veku, najmenej 83 rokov, a v roku 1976 boli naraz uvedení do Medzinárodnej tenisovej siene slávy.

Noví "Štyria mušketieri"
------------------------

Za "nových mušketierov" (*Nouveaux Mousquetaires* alebo *Neo-Mousquetaires*) označil časopis *L'Équipe* štvoricu súčasných francúzskych tenistov, ktorými sú Gilles Simon, Richard Gasquet, Jo-Wilfried Tsonga a Gaël Monfils. Toto prirovnanie následne prijala francúzska tlač. V roku 2008 sa prvýkrát od zavedenia rebríčka ATP (1973) dostali štyria francúzski hráči naraz medzi najlepších dvadsať tenistov hodnotenia (TOP 20).

Referencie
----------

1. ↑  Chris Bowers, "The New Musketeers", *Davis Cup News*, prístup: 27.2.2009
2. ↑  "French foursome remains fearsome", *ESPN.com*, 22.1. 2009
3. ↑  "Les Copains sa prennent au jeu" Archivované 2020-04-10 na Wayback Machine, *L'Équipe*, 28.10. 2008
4. ↑  Chris Bowers, "The New Musketeers", *Davis Cup News*, 27.2. 2009

Literatúra
----------

* Lichner, I. et al.(1985): *Malá encyklopedie tenisu*. Olympia, Praha, s. 92

Externé odkazy
--------------

* Reportage sur les Mousquetaires

Zdroj
-----

*Tento článok je čiastočný alebo úplný preklad článku Čtyři mušketýři na českej Wikipédii.*
**Istebnianka** je potok na dolnej Orave, na území okresu Dolný Kubín. Je to pravostranný prítok Oravy, meria 8,6 km a je tokom IV. rádu.

Prameň
------

Pramení v Malej Fatre, v podcelku Krivánska Fatra, na južnom svahu Opáleného (1 003,1 m n. m.) v nadmorskej výške približne 925 m n. m.

Opis toku
---------

Od prameňa tečie na juh, na hornom toku sa esovito stáča a zľava priberá prítok spod kóty 924,4 m. Ďalej tečie Istebnianskou dolinou a postupne priberá prítoky z oboch strán. Najprv sprava z južného svahu Mrazenice (943,3 m n. m.), opäť sprava z juho východného svahu Mraznice, potom zľava zo severného úpätia Mackova (931,3 m n. m.). V dolnej časti doliny preteká tiesňavovitým územím a priberá prítoky z pravej strany: z východného svahu Hrčovej Kečky (1 225,6 m n. m.) a dva prítoky z východných svahov Lysice (1 214,3 m n. m.). Ďalej sa tok stáča juhovýchodným smerom, vstupuje do Oravskej vrchoviny, pričom sprava priberá prítok z južného svahu Lysice a zľava z juhovýchodného svahu Žiaru (890,6 m n. m.). Následne preteká obcou Istebné, stáča sa a pokračuje severojužným smerom, v obci priberá len dva krátke prítoky. Napokon preteká juhovýchodným smerom miestnou časťou Hrádok a popri areáli bývalého hutníckeho kombinátu a v nadmorskej výške cca 457,5 m n. m. ústi do Oravy.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2022-02-25]. Dostupné online.
2. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2023-10-22]. Dostupné online.
3. ↑   *Mapový portál HIKING.SK* [online]. Denník N, [cit. 2022-02-25]. Dostupné online.

| * z
* d
* u
Vodné toky v povodí Oravy (od Racibora po ústie) |
| --- |
| *Orava* → *Váh* → *Dunaj* |
| 
* Bajčiho jarok
* Bákovec
* Bystrička
* Členkovec
* Drahy
* Hrabovec
* **Istebnianka**
* **Jasenovský potok**
* Jazvina
* Jelšava
* Kačov
* Kordošov potok
* Krahulčie
* Lazina
* Lehotský potok
* Lieskovec
* Máčkov potok
* Michalovský jarok
* Mlynský potok
* Mníška
* Orvišník
* Pečkov potok
* Peniažkovo
* Pietrová
* Prievorný jarok
* Pstružný potok
* **Pucov**
* Skoroň
* Skotňa
* Stará Orava
* Stoh
* Štrbičný jarok
* Šuhajov potok
* Trninský jarok
* Trsteník
* Ústranský potok
* Vŕbový jarok
* Z Lavičiek
* Záskalský potok
* **Zázrivka**
* Žaškovský potok
* Žľabovatá

 |
Hrozby 05- korozívna a žieravá látka06 - toxická látka08 - látka nebezpečná pre zdravie

*Pozri aj fenoly.*
Kalotový model molekuly fenolu
Kryštály fenolu
**Fenol**, **benzenol** alebo **hydroxybenzén** (zastarano aj **kyselina karbolová**) je hydroxyderivát benzénu. Racionálny vzorec fenolu je C6H5OH.

Je to tuhá bezfarebná kryštalická látka s charakteristickým zápachom. Na svetle a vzduchu postupne ružovie až hnedne a pôsobením kyslíka zvetráva. Fenol je najjednoduchším zástupcom skupiny aromatických hydroxyderivátov – fenolov.

Vlastnosti
----------

### Fyzikálne

Za normálnych podmienok tvorí fenol bezfarebné kryštály, ktoré majú niekedy tendenciu sa roztekať. Teplota topenia je 40,5 °C, teplota varu 181,7 °C a hustota 1070 kg/m3. Rozpustnosť fenolu vo vode je pomerne nízka, ale je možné ju zvýšiť prídavkom silnej zásady (napr. NaOH). Fenol je silné dezinficiens, ale pre svoj zápach a jedovatosť (LDLO = 140 mg/kg) sa už na tieto účely nepoužíva.

* Mólová hmotnosť: 94,11 g/mol
* pH = 4,9–5,5 (50 g fenolu/1 L vody)
* Dynamická viskozita: 3,437 mPa.s (pri 50 °C)
* Tlak nasýtených pár: 0,2 hPa (pri 20 °C)
* Medza výbušnosti: 1,3–9,5 obj. %

### Chemické vlastnosti

Fenol je z hľadiska Brønstedovej teórie slabá kyselina (pKa = 9,95), pretože vodík hydroxylovej skupiny je odštiepiteľný v podobe protónu. Zvýšenú kyslosť fenolu oproti jeho alifatickému analógu cyklohexanolu zapríčiňuje vysoká elektrónová hustota na aromatickom jadre.

Fenol poskytuje okrem elektrofilných substitučných reakcií na aromatickom jadre aj reakcie prebiehajúce na hydroxylovej skupine (napr. esterifikácia, tvorba alkalických fenolátov):

C6H5OH + NaOH → C6H5ONa + H2O
Elektrofilné substitúcie prebiehajú na fenole *ľahšie* než na benzéne, pretože substituent –OH *zvyšuje* elektrónovú hustotu jadra, keďže nad záporným indukčným efektom prevláda kladný mezomérny efekt (+M efekt):

Výroba
------

Fenol sa bežne nachádza v čienouhoľnom dechte a vo vypieracích vodách po karbonizácii čierneho uhlia. Tieto zdroje však zabezpečujú len malú časť svetovej produkcie fenolu (2,2 mil. ton ročne). Technologicky sú dobre zvládnuté viaceré metódy prípravy:

* alkalické tavenie kyseliny benzénsulfónovej
* hydrolýza chlórbenzénu
* kuménový proces.

Najpoužívanejšia metóda je kuménový proces (kumén = izopropylbenzén), pretože pri tomto spôsobe vzniká ako vedľajší produkt acetón.

Použitie
--------

Fenol má veľmi široké spektrum využitia. Najväčšia časť svetovej produkcie sa využíva na výrobu fenolformaldehydových živíc a ε-kaprolaktámu. Fenol je východiskovou surovinou pri príprave mnohých alkylovaných fenolov (krezoly, tymol), liečív, farbív, výbušnín, rozpúšťadiel, zmäkčovadiel a iných látok.


|  |  |
| --- | --- |
| Portal | Chemický portál |